 सांस्कृतिक लोकाचार जां धर्म दे नांऽ उप्पर बक्ख-बक्ख संगठनें पास्सेआ नैतिकता दी गल्लां समूलचे दक्खन एशिया च इक संजीदा समस्या बनदी जा रदी ऐ।  भारत च वैलेन्टाइन ध्याड़ा, डेटिंग ते पब संस्कृति खलाफ जेक्कर बक्ख-बक्ख सेनाएं पास्सेआ अपनी नफरत दे एजेंडे गी फैलाने दा कम्म शुरू होई जाग ते ड्रेस कोड दी मंग कीती गेई तां जरूर गै जम्मू कश्मीर उप्पर बी एह्‌दा असर पौग ते इत्थै बी नेह् संगठनें दे मुरीद अपने शकार गी तुप्पने ताईं निकली पौंगन।  मुम्बई ते बंगलोर च श्री राम सेना पास्सेआ नैतिकता दे सनसनीखेज मामले परैंत मंगलोर दे एमनिजिया क्लब इच 24 जनवरी गी इक जनानी उप्पर होआ हमला चैंता दी गल्ल ऐ।  हुड़दंग मचाने आह्‌लें खलाफ कारवाई करने दी बजाय कर्नाटन इच भाजपा सरकार ने अपने अधिकारें दा गल्त इस्तेमाल करदे होई सेना दे चीफ प्रमोद मुयालिक ते बाकी लोकें गी बचाने ताईं कनून दा उल्लंघन करने थमां बी गुरेज निं कीता।  इस्स रींङ च नमां मामला हाल इच गै श्रीनगर दे करन नगर खेतर इच लाए गेदे होर्डिंगज़ थमां सामने आया ऐ, जेह्‌दे इच लोकें गी अपने विपरीत लिंग दे लोकें कन्नै गल्लबात करने दी मनाई कीती गेई ऐ ते डेटिंग गी इस्लाम खलाफ करार दित्ता गेआ ऐ।  इक अखबार दी रपोट मताबक राज्य दे इस खेतर च लाए गेदे होर्डिंगज़ उप्पर साफ तौर उप्पर लखोए दा ऐ जे जेक्कर तुस अपने विपरीत लिंग दे जागत जां कुड़ी कन्नै नजरी औंदे ओ तां तुसेंगी पुलस दे हवाले करी दित्ता जाग जां थुआड़े बालें उप्पर उस्तरा फेरियै थुआड़े परोआर गी सौंपी दित्ता जाग।  मकामी अखबार बी इस चाल्ली दियां खबरें कन्नै भरोचे दे न जे किस चाल्ली दियां खबरें कन्नै भरोचे दे न जे किस चाल्ली कन्नै धार्मक स्कॉलर घाटी च एफएम रेडियो खलाफ अपने अभियान गी अंजाम देआ दे न ते उनें इस गल्ल थमां ऐतराज ऐ जे नौजोआन जागत ते कुड़ियां रेडियो जरियै इक दूऐ कन्नै गल्ललबात ते अपने स्नेह् भेज्जदे न। 